b'\n_START_ARTICLE_\nGendai budo\n_START_PARAGRAPH_\nGendai Bud\xc5\x8d (japonsko \xe7\x8f\xbe\xe4\xbb\xa3 \xe6\xad\xa6\xe9\x81\x93) v japon\xc5\xa1\xc4\x8dini pomeni\xc2\xa0\xc2\xbbmoderna borilna ve\xc5\xa1\xc4\x8dina.\xc2\xab\xc2\xa0Besedna zveza zajema japonske borilne ve\xc5\xa1\xc4\x8dine, ki so bile ustanovljene po obdobju Meid\xc5\xbei obnove sredi 19. stoletja. V Gendai budo tako sodijo ve\xc5\xa1\xc4\x8dine, kot npr. Aikido, Judo, Karate, Kendo, Iaido, Kjudo, Jukendo. Pomotoma nekateri v Gendai budo uvr\xc5\xa1\xc4\x8dajo tudi Sumo,ki pa je v resnici starodavna ve\xc5\xa1\xc4\x8dina._NEWLINE_Ve\xc5\xa1\xc4\x8dine Gendai budo so bile osnovane z namenom simboli\xc4\x8dne lo\xc4\x8ditve od nasilne preteklosti tradicionalnih japonskih borilnih ve\xc5\xa1\xc4\x8din, t. i. ve\xc5\xa1\xc4\x8din Korju. \xc4\x8ceprav Gendai budo temelji na izro\xc4\x8dilih in vsebini ve\xc5\xa1\xc4\x8din korju, pa se sam namen vadbe, urejenost in izvedba u\xc4\x8dnega procesa bistveno razlikujejo od klasi\xc4\x8dnih ve\xc5\xa1\xc4\x8din fevdalne japonske._NEWLINE_Gendai budo tako vsebuje sistem postopnih stopenj znanja, ozna\xc4\x8denih s kon\xc4\x8dnicami kju in dan ter ponekod dodatno ponazorjenih z barvami pasov, ki je nadomestil podeljevanje zvitkov oz. certifikatov. Razlika je tudi odsotnost zaprtosti za dolo\xc4\x8dene sloje prebivalstva, ve\xc4\x8dine togih obredov zvestobe ve\xc5\xa1\xc4\x8dini, krvnih priseg in popolne vdanosti gospodarju; nadome\xc5\xa1\xc4\x8da jih odprtost za vse, pripravljene se u\xc4\x8diti in pri tem spo\xc5\xa1tovati osnovna pravila vljudnosti in smernice obna\xc5\xa1anja. Nadalje se razlikuje tudi na\xc4\x8din podajanja znanja. U\xc4\x8denec ve\xc5\xa1\xc4\x8din Korju je moral biti izredno pozoren in iznajdljiv, saj so mojstri gibe lahko predstavili le enkrat, v vsej popolnosti in brez razlage, nato je bila u\xc4\x8den\xc4\x8deva naloga, da jih je po spominu in s predano vadbo osvojil. Nasprotno se v ve\xc5\xa1\xc4\x8dinah Gendai budo gibi u\xc4\x8dencem predstavijo postopno in po potrebi ve\xc4\x8dkrat, z bolj ali manj podrobno razlago._NEWLINE_Temeljito spremenjen je tudi namen vadbe ve\xc5\xa1\xc4\x8dine. Ve\xc5\xa1\xc4\x8dine Korju so bile namenjene izoblikovanju \xc4\x8dim bolj popolnih, vsestranskih in predanih voj\xc5\xa1\xc4\x8dakov, medtem ko ve\xc5\xa1\xc4\x8dine Gendai budo poudarjajo razvoj \xc4\x8dlovekovega telesno - duhovnega potenciala in izoblikovanje celovite osebnosti._NEWLINE_Mnogi razumejo ve\xc5\xa1\xc4\x8dine Gendai budo kot zvodenele in manjvredne razli\xc4\x8dice pristnej\xc5\xa1ih in ve\xc4\x8dvrednih ve\xc5\xa1\xc4\x8din Korju, predvsem zaradi pojava \xc5\xa1portno-tekmovalnega principa v mnogih modernih ve\xc5\xa1\xc4\x8dinah. Nasprotno drugi vidijo ve\xc5\xa1\xc4\x8dine Korju le kot krute metode ubijanja, brez razvoja osebnosti in duhovnosti. V resnici obe skupini ve\xc5\xa1\xc4\x8din sku\xc5\xa1ata \xc4\x8dloveka razviti tako v telesnem kot duhovnem smislu, a imata zaradi zgodovinskih razlogov druga\xc4\x8den pristop, mnogo edinstvenih lastnosti in tako dobre kot slabe plati.'